khistorydata/jeongjo-sjw-relations huggingface dataset:
정조 13년
申耆以右邊捕盜廳言啓曰舊園所樹木斫伐罪人等自刑曹發配草記傳曰令該捕將各別嚴棍囚禁徵治放送可也事命下矣依傳敎罪人池甘川崔柱厦韓雲起趙聖發鄭時山私奴後間等六名各別嚴棍二十度後仍囚本廳之意敢啓傳曰知道
정조 13년
禮曹參議金履成疏曰伏以惟天惟祖宗篤垂冥佑吉岡載卜大禮利成聖孝克伸邦籙無疆神人胥悅率普同慶仍伏念臣菲材畸命與世寡合動輒觸忤屢犯駭機賴我聖明在上曲加全保若天地而覆燾焉父母而顧復之臣之有今日秋毫皆聖賜耳噫欲報之德天高地厚惟有生死向前有懷必陳斷斷此心可質神明今於目下一事竊不勝慨惋之忱冒犯在位之嫌不覺衝口而發伏願聖明垂察焉噫嘻痛矣丙午五九月之變尙忍言哉有讎未復有賊未討忨愒伈俔以至四三年之久者罔非廷臣不誠之罪而倫義斁絶駸駸于禽獸之域其爲志士誠臣之隱痛激慨者容有極哉只緣聖上以無指的爲敎故不敢强爭而何幸前月慈敎再三諄複明有指導責之以稽討擬之以置辟群下因循之罪到此而益無所逭然二行刀割自有國家朝廷以來夫豈有似此光景也哉慈敎不得按行則讎賊無盤覈之道讎賊不能討復則倫彝有漸湮之憂寧不大可懼哉伏乞聖明一循慈敎赫然奮發凡厥醫媼宇偉之徒亟加訊鞠快正常刑俾王綱少振亂本少塞焉抑臣因是而又有所駭惋者夫大臣引義之道視庶僚自別以其位居具瞻朝象之所關世道之所係而今之大臣躬奉慈聖之嚴敎少無震惕之色何其異哉當日慈敎中有曰擧足左右又曰懷二心末乃有不以言視之之敎以人臣而承此敎則有一於此尙欲滅死無知而乃反處若晏然無少變動時則藉曰國有大事不遑私義及其竣事陪還之後宜卽泥首俟譴之不暇而臣於候班竊見其進退如常了無自處之意如許臣節臣未曾聞其壞朝綱病世敎非細故也臣竊爲之慨惜焉非有言責而冒昧唐突臣自知罪而目見大官之不卽引義反使慈敎不重彝衷所激循默不得乃敢瀆撓至此伏願聖明亟降威譴以爲妄言者之戒焉答曰省疏具悉大臣予所敬禮爾何敢如是陵藉首揆朝已控箚辭克爾疏中進退如常何無自處等語何其爽誤之甚也且況如許臣節四字夫豈可加之於大官乎尊國體社後弊之道不可例批爾則先施譴削之典
정조 13년
判府事金熤箚曰伏以天心垂騭坤輿效靈園寢改卜大禮克襄此實聖孝之攸感宗國之洪休一愴一忭益不勝欽誦讃祝之至第伏惟念我聖上哀瘁積月已有愆候之外現號擗過節必多榮衛之內損下忱憂慮曷有其極臣之前後拜相凡三四遭而不但伴食之愧輒犯僨轍之罪上天閔覆每賜寬假獲免大戾保有今日而至於元輔重任尤豈臣一日冒當者哉命之日國有大事敦匠爲急不得不擺棄四維顚倒出膺竟致有日前罪犯爲人臣負此罪犯律以常憲金木猶輕而以聖上再造之恩薄竄旋收樞銜如舊更廁班聯震隕彌增猥登筵席感結無極擬於園寢禮成之後仰請鈇鉞之加矣今此錫馬之命實是臣夢想不到惶愧交至益復靡措噫小大臣工奔走中外捧土攀紼罔不彈竭而臣則職忝摠護之名初無董率之功況又先陷重戾未克卒事有罪難赦無勞可記乃以天閑上駟寵貺翩繁由臣一人刑賞俱失苟使臣自同無故晏然承受則無憚無恥罪上忝罪斷斷臣心實非飾讓伏乞聖明特垂鑑察亟寢成命仍治臣未勘之罪使邦憲不廢恩賞無濫焉以臣俟勘之蹤文字鳴號冒控危懇瀆擾之誅益無所逃答曰省箚具悉卿懇自聞左右控之言更不煩容說於其間蓋恐上有所逼遂事仰亦何必登諸文字乎錫馬之典尤不必巽讓仰於園事自初董工其勞其功難以殫記以予感謝物不稱心切冀安心勿辭仍卽領受仍傳曰此批答遣史官傳諭于金判府事
정조 13년
領議政李在協箚曰伏以惟天惟祖眷于我東方惟我顯隆園遷奉之禮順成神人叶謀聖孝攸格日辰具吉天休可卜億萬年無疆之慶自今日伊始小大哀慕之餘胥切忭幸之忱如臣無似莫遂蓐蟻之誠忝叨執事之列此不過職分之常而天廐駿乘遽下面給之命猥同敦匠之臣混被罔功之賞惶愧之中摧咽倍切伏乞亟命收還以重嚬笑之節焉因念臣身犯罔赦之位竊匪據者亦已多日矣朝家所以處臣者有罪獨逭反媒榮寵臣又視若儻來略不辭巽雖緣事會之滾急而擧措之顚倒處義之乖戾十手所指四方傳笑臣雖奊詬胡忍至此臣等之罪臣自知之臣與僚相毫無異同僚相則卒以此去位而臣則抗顔代斲據其位而攘其席殆不識人間有羞恥事刑政於是乎失平廉防職此而壞盡矣噫殿下之不惟不罪授臣重任者誠以大禮當前而非以臣無罪也臣之冒昧出膺他不可顧者亦惟以大禮當前而非敢謂可以承當也及今大禮旣成之後臣之罪固自如也乃以時日之稍久竟未蒙勘則臣之進退無據姑舍是世之持公議者將循跡而責之曰夫夫也不但不被重辟又從而爲之利臣雖喙長三尺其何以自解哉至於元輔之職有非臣所可擬議者向在承佐之地猶速僨誤之辜則臣之不堪是職聖鑑之所已悉又何敢蔓辭煩陳有若應文之爲哉罪負如臣而尙使之忝居百僚之首則已不能正而人者臣未之聞也亦將使後之有罪者視臣而無所懲畏在殿下禮使之義亦何可一向涵貸也哉玆敢畢瀝肝血疾聲哀籲伏乞聖慈惻然㦖然諒臣苦衷非出飾讓亟遞臣首揆之任仍令有司勘臣當律以肅頹綱以安賤分不勝大願答曰省箚具悉卿懇箚辭萬萬過當元輔重任豈可乍授旋遞卿雖日上十箚斷爲肯施之理卿須勿復控辭卽起視事至於錫馬之命不惟常例爲然躬傳玉帛國朝罕有之擧卿以首揆旣相其事無於例之賞典猶可義起而加之卿於此不必過辭亦望安心領受仍傳曰此批答遣史官傳諭
정조 13년
判府事徐命善箚曰伏以天心默佑地靈有待顯隆園遷奉之禮日吉順成此實誠孝之所感宗社之洪福愴忭之忱中外惟均第伏念我聖上哀慕無窮攀號過度閱月積瘁浹旬在塗不知不覺之中必多有傷損之節區區下情不勝憂慮之至臣卽一尸居餘氣耳癃痼之疾轉輾添加醜穢之症外內迭侵精爽若醉省覺若夢雖欲竭力鞭榮致身周行天之所廢末由也已而惟是國有大體寸忱自激十顚九踣拚死趨造方其尋常隨逐之際蹩躄喘急之狀猶不能不駭人瞻視則況當蒼黃震迫之時其觸處僨誤隨事迷錯勢固然也噫以臣之受恩罔極圖報一念寤寐如結而塵刹莫效孤負至此嶺海鈇鉞豈足以贖其萬一哉然且薄譴未行職名自如重以言私言非時彈冠依舊昔人所云主恩彌厚臣罪彌深者政爲臣今日道也至於大僕事尤是臣惶蹙之大端臣十載兼管非不任專而責久奈自近年以來疾病所使神思未周凡係董飭之方一未得如意振刷故每値動駕之時頻致跧蹶之患夫以堂堂千乘之國六轡之用尙不充上駟則安用此太僕爲哉論其辜犯臣實爲首而僚堂該郞替被其罰臣獨乍遞旋仍殆同無故一身廉恥猶屬細事在朝家懲礪之政豈容若是苟艱乎玆敢席藁私次冒入文字伏乞聖明亟命攸司重勘臣前後罪戾以昭法記以警具僚千萬幸甚答曰省箚具悉卿懇錫馬之典完循彝典至於太僕事不必深引卿須安心勿辭領受仍傳曰此批答遣史官傳諭
정조 13년
兵曹判書尹塾疏曰伏以日吉辰良大禮利成信宿回鑾玉候翼瘳帀域臣民始悲終忭如臣者猥以昔日簪履之賤護忝羽衛之末仰感聖孝之極天俯惕誤恩之浹骨今番京外都監任事之諸臣莫不奔走效勞百務齊整而臣則待罪於幾成之後無一毫同勞之功而畢竟論賞亦及於臣身傳敎纔下促臣肅命倉卒嚴畏不敢違傲隨衆叩謝一感一愧實無所措躬之地噫臣子事上之道當事雖手足腁胝頭鬚變皓自是職分間當行之義豈敢望弊袴之恩錫而況臣旣無其功徒濫其賞前後恩命超越三級若固有而受行則人雖無言獨無面赧之心乎伏乞聖明無以臣例讓特命反汗收臣崇祿之秩以重公器以安微分焉且臣有區區仰陳者中權重任自來難人只緣眷顧之深重不擇人器恩命特出於中批臣之章皇出肅者非爲臣可堪此職實非守私義辭巽之時也不得不忘分膺命如蹈宿趼耿耿一心惟以遷奉後爲限且嘗劑之任亦非人人可堪今此兩職有一此人皆畏省惟恐獲戾矧此無其才而兼其任者乎伏乞天地父母更加俯察特垂矜憫亟遞臣本兵內局之職仍治臣瀆擾之罪以遂生成之澤千萬伏祝臣無任屛營祈懇之至答曰省疏具悉中批出於拔例陞資亦循常典卿其勿辭行公
정조 13년
副司直洪秉纘疏曰伏以聖孝攸格天錫吉岡仙寢載移象設已畢我東方億萬年無疆之休實基於此昔日臣民復瞻玄和莫不悲號道周繼之以幸而惟我殿下辭園旋蹕山川漸隔攀慕罔極當復如新仍念臣遭罹罔測鳴慕是急向蒙恩敍卽治公車屢到喉院輒値有事竟不得登徹而旋因大禮之進定瀆擾非時沁泄度日于今四箇月矣始乃疾聲呼籲於天地父母之前惟聖上垂察焉臣性本疎憃不嫺言辭半生鄕居全昧涉世特一儱侗拙措大耳惟是叨寵踰賦命多奇無事招舌有動輒躓況處盱睢之地早晩危辱之來臣固自料果然臺評迭起相奏又發臚列無餘虀粉是期不自意聖度天大察臣無他不加深誅薄施譴罷曾未幾何敍命又降顧臣釁負何以得此中夜感泣不知措躬之所也噫人人爲敵事事自明此古人所以自悲其所遇者而今臣不幸當之以我聖明之燭微何待臣自辨臣亦何敢重犯忌諱而惟其前後事實不得不略陳焉夫尹蓍東事大臣雖持之甚急而我殿下特明其無情無累臣適忝銓地其將承大臣風旨乎抑將揚殿下德意乎以是果有所檢擧者矣以此勘臣則係臣自作臣固受而不辭至於吏判薦望時事其實有不然者始臣之受薦於左揆也曹吏持納一小紙卽列書舊望姓名而其中於趙時俊尹蓍東名字以墨句乙臣袖而入旣受薦望訖大臣曰無見漏字乎臣出小紙旁照歷數曰有之矣大臣曰誰也臣答曰趙時俊則旣坐渠弟逆案拔之固也尹蓍東之今又見漏何也大臣默然良矣曰亦漏矣遂不肯平氣與言臣亦卽地起出其時酬酢不過如斯而已天日在上臣焉敢誣誣君父不畏于天乎乃者大臣所奏截去頭尾至謂臣傳道外議夫外議者輿論也臣雖昏劣不至喪性況輿人亦具秉彝之天則焉有以逆屬而擬議於銓望者哉臣以尹蓍東之見拔妄欲一質於大臣果於隨問歷擧之際至時俊名便卽區別爲說仍及蓍東此非借客而證主直是語勢之使然也乃反執言於常情之外構罪於不服之地殆若臣憑托輿論爲時俊嘗試可否者然直驅臣於䵝昧叵測之科大臣告君之辭一何誤也雖然大臣亦豈誠以臣爲時俊地哉特其怒在於爲蓍東設問故爲此移乙之計耳則臣亦何必多辨也哉至若疑臣以玩弄已非臣之本情自處以菽麥不辨何其自貶之太過也若夫府院俱發之啓出槪于爛紙正書堂后而特以未徹之故其所措語臣雖未見要不過敷衍緖餘句斷極罪而大勢所湊異氣同聲靡然趨風猶恐或後臣誠爲世道深憂而不遑於自悼也噫緣臣冥行觸犯危機以致廊廟臺垣過費手勢是誰之咎皆臣自取爲臣之計莫如謝跡榮道咋舌杜門竊庶附無辨之義不失爲自靖之道伏乞聖明俯賜鑑諒曲加矜憐特命有司刊去臣姓名於朝籍俾得以退伏田野全保軀命以卒造化生成之澤仍治臣猥越之罪以安微分以肅朝綱千萬幸甚答曰省疏具悉所失在卿大臣薦擬豈銓官可否之事乎卿其勿辭行公
정조 13년
左尹林蓍喆疏曰伏以聖孝所格皇天默佑日吉辰良遷園利成悲疚勞攘回鑾萬康臣民愴忭曷有其極因伏念臣之百無肖似抑亦聖鑑之所俯燭而猥蒙洪恩待罪畿邑周歲居官分憂蔑效況値大禮職忝地方分寸之勞曾無所效微忱莫伸慙悚徒切迺者晉秩隆恩反齒於敦匠之列繼以京兆新命遽下於悚恧之中臣聞命惝怳莫省攸措噫爵賞之所宜愼而臣實罔功名器之所宜惜而人非可據則臣雖欲貪榮冒寵唐突承膺負乘之誚猶屬臣身命德之器緣臣有玷其爲累聖簡而羞朝廷顧如何哉玆敢不避煩猥仰瀆崇嚴伏乞聖慈察臣言之非出例讓念公器之不可濫授亟命收還臣爵秩鐫改臣職名以重官防以安私分千萬幸甚答曰省疏具悉卿其勿辭行公
정조 13년
右尹鄭存中疏曰伏以天作吉岡園寢改卜日和辰良大禮克襄聖孝益彰於孚格邦籙可占於靈長臣民愴忭曷有其極況臣以桂坊舊僚復廁分司陪衛下情哀霣益復無涯乃於千萬夢寐之外謂臣曾玷挾冊之名特下摠管陞擬之命繼以有京兆亞尹之除臣驚惶震惕感涙被面莫省措躬之所也臣之衰塌鈍劣最居人下而蒙被我聖上譾拂之恩前後踐歷涯分已溢居常愧懼若隕淵谷至於命德之器決非人人所可輕畀者豈令如臣無似苟然而授之靦然而當之哉聖恩雖出於念舊臣心實愧於濫吹章皇祗肅縱伸叩謝之忱反復思惟斷無仍冒之勢玆敢瀝陳危悃仰瀆宸嚴伏乞聖慈俯垂鑑諒收還臣新授職秩以重公器以安微分不勝幸甚答曰省疏具悉特資之命意在記舊卿其勿辭行公
정조 13년
同義禁朴宗岳疏曰伏以聖孝仰格玄穹仙園改卜珠丘天朗氣和回鑾萬安太平萬歲從此可期中外慶忭曷有其極仍伏念臣卽一滓穢之賤耳一縷之至今全保者是誰之恩也百口之復此團圓者亦誰之賜也一則天也二則天也臣不肖無狀行已昧方人言罔極身陷大僇人鬼之未分而罰止嶺海之薄勘田里之復歸而恩與天地而同大優游率歲飮啄自如志願滿足無復餘恨至若榮途一步是豈夢想攸到伏惟我聖上體上天之大德軫明時之無棄拔之泥塗之中而陶洗之置之華邇之列而甄錄之不啻如窮谷之回陽春枯荄之霑雨露闔門感泣攢手祝天而臣夙夜在公小心洞洞恐負聖眷惟俟譴何忽於騎省直中伏承分司之命區區私心心口自語曰此誠國家莫重莫大之禮而臣子殫誠竭力之秋也庶幾效奔走之忱竊自期涓埃之報矣三旬直宿於舊園而一味尸素數日陪扈於大轝而隨衆進退每一思惟惶汗浹背千萬料外以臣爲嘉善大夫者而地官佐貳金吾兼銜次第有隕自天臣手奉告身且驚且感如夢如疑不能自定假令臣眞有可紀之勞乃其職耳況無一半分可紀者乎惟是恩山德海若偏臣身此生此世何以報答噫臣大質已虧萬事都裂譬若矮人之不可復長死骨之不可復肉而厚被生成之澤更叨簪履之班榮已極矣分亦足矣至於亞卿卽命德之器也上不可以誤恩也下不得以濫受也明矣臣今憑恃寵靈若固有之則非但臣心之惶蹙其縱恣無忌之罪尤無所逃玆敢冒萬死披瀝肝血仰瀆崇嚴伏乞聖明亟令還收以重公器以安私分千萬幸甚答曰省疏具悉卿其勿辭行公
정조 13년
校理徐配修李遇濟副校理柳文養修撰徐榮輔李貞運副修撰朴奎淳等箚曰伏以承烈之尙今假息天下寧有是哉以承烈而不施王章則刑政壞而義理斁矣慈敎之嚴截非止一再而況伏聞昨下傳敎則尤萬萬震迫惶懍罔知攸措以聖上順志之孝尙何靳允不施其當施之律也伏願聖明亟賜處分以夬一國之憤焉臣等又聞昨日新除諸臺初不詣臺又無一言噫此何時也爲臺閣者固當卽地齊會沬血飮泣叫閤碎首不得請則不可已而名爲臺臣乃於經宿之循例出肅安有如許事體者乎臣等謂昨日兩司諸臣一倂施以譴削之典斷不可已也大禮隔日園幸在卽此豈臣等所敢瀆擾之時而請討益急忠憤冞激玆不得不相率更籲不勝惶隕之至答曰省箚具悉兩司諸臣事不允
정조 13년
副校理宋祥濂疏曰伏以誠孝所格吉地有待神人允協遷奉禮成帀域臣民愴幸交傡伏惟聖慕如新緬哀過制深夜隨轝攀號多致添損累日移蹕風寒有妨靜攝伏不勝區區焦慮之至仍伏念臣之向者薄竄恩出玉成旋蒙特霈感極環召重登文石獲紓逖違之戀歸對父母得慰遠離之情恩山德海闔門攢祝第惟危臲之蹤蟄伏悚蹙豈敢爲復廁周行之計而迺者除命適在於擧朝驚惶之日籲請爲急未遑自引不得不冒沒出膺隨參聯箚而揚揚邇列自同無故者亦已許多日矣今若夤緣事會晏然蹲據不思所以息補之道則一身之處義姑無論其於朝綱之不肅何哉日前與臣同罪而被放者亦叨是職已蒙體諒臣之去就宜無異同玆敢瀝血陳懇仰瀆崇嚴伏乞聖明俯垂諒察亟賜遞改仍命選部勿復檢擬以卒生成之澤千萬幸甚臣不敢以論思自居而憂愛所激敢此附陳焉嗚呼九行刀割古昔哲王雖憂勤不遑而未嘗或忽於頤養保攝之方誠以人主一身上有宗社之托下繫億兆之命不可以自輕故耳我殿下躬親庶務未或自暇自逸每於文理密察之際過勞神慮以至儀文度數之末不遺微細今此遷園大禮固是必誠必愼之地則以聖上度越百王之孝凡於敦匠之事雖欲其務盡情禮靡不用極而第自七月以來聖心積勞聖躬積瘁內而至痛纏懷外而百爲關念每一展省過致哀疚尋常節目悉煩酬應以致天和受損玉候欠寧而今番行幸撼頓尤倍臣於前後隨駕之時竊見夾路士女瞻望駕轎和鑾太徐則慮或有愆度羽旄疾驅則憂或致損節臣庶焦迫之情卽此可知殿宮惟憂之念尤當如何今則禮幸順成工旣告訖臣言已後無所裨補而國家大計寧有急於保嗇聖躬之道乎伏願深惟付畀之重留意攝養之方機務則以簡制煩起居則以時節宣省事息慮愛護保惜克享康寧之福以副兆庶之望焉答曰省疏具悉往事今何覶縷乎附陳保嗇之請當留意爾其勿辭察職
정조 13년
己酉十月十一日卯時上御誠正閣留待守令入侍時左承旨朴鎤記事官徐有聞記注官白慶楷金鳳顯楊州牧使李儒敬渭原郡守李栢然靈光郡守李恒演新溪縣令尹羲厚果川縣監李命杰砥平縣監黃基玉以次進伏訖上曰都承旨入侍賤臣承命出與都承旨尹師國偕入進伏上曰右副承旨入侍出榻敎賤臣承命出傳右副承旨李晩秀追入進伏上曰守令進前儒敬等以次進前奏職姓名訖命師國讀宣諭仍命先退儒敬等以次先退命晩秀書傳敎曰隨駕將士別試射初試時各營門軍兵各其營將臣爲試官中軍爲副試官把摠三員爲參試官試取承旨一員進去主試處所則訓局軍兵則洗馬坪禁營軍兵則慕華館御營軍兵則南小營龍虎營軍兵則南別營守摠兩營軍兵則合設南小營近處公廨其外雜色各項應放之類令兵曹抄出別定試官分設於北營訓鍊院十八日親臨日則處所春塘臺丹楓亭分設事分付命鎤書傳敎曰別試射除初試則各軍門陣上隨駕馬步軍兵及各項雜色軍兵外將官將校有職各廳武臣衛內軍兵直赴親臨日該房以此悉區別知委又命書傳敎曰管理營鎭撫營校卒等今番靈幄殿宿所站布帳領來人令該守臣試取將校則柳葉箭一巡軍兵則鳥銃一次以其得中數爻後錄狀聞或有直赴當付觀武才唱榜使之一兩日內設場試取事下諭命書傳敎曰傳諭進去承旨許遞前望單子入之待下批牌招察任命書傳敎曰承旨房仍命退承史以次退出
정조 13년
己酉十月十一日巳時上御重熙堂左副承旨入侍時左副承旨李益運記事官徐有聞記注官白慶楷金鳳顯以次進伏訖上曰惠慶宮進服蔘吉茶依前方限三貼自今日更爲製入出榻敎命書傳敎曰大禮克襄之後惟孶孶於廣惠一事一則仰述二則仰述三邑民人猶且施惠況都下貢市人乎今番渠輩之效勞在古亦罕園所待令進排各貢貢人舊遺在限三千石蕩減而待令貢人從優蕩減大轝肩轝前後引軍各廛市民徭役限二十日蠲減各差備市民限十日蠲減泮人懸房贖限十日亦爲蠲減以示朝家爲所重之意命退承史以次退出
정조 13년
己酉十月十一日巳時上御重熙堂同副承旨入侍時同副承旨尹行任記事官徐有聞記注官金鳳顯記事官金祖淳以次進伏訖上命書傳敎曰政官牌招開政命讀公事書判付訖命退承史以次退出
정조 13년
己酉十月十一日申時上御誠正閣宗簿提調入侍時右副承旨李晩秀記事官徐有聞記注官白慶楷金鳳顯宗簿提調韓光會以次進伏訖上敎光會曰近日則筋力何如光會曰一味癃病矣光會曰遷園大禮今已順成園號及邑號山名坐向所當記載於譜略擇日擧行何如上曰依爲之光會曰前有設廳或本寺擧行之例今番則何以爲之乎上曰今番不過字句添書自本寺擧行只改御牒張可也光會曰書寫官及校正官以宗臣差出而或有兼行之例今番則何以爲之乎上曰兼行可也出擧條命退諸臣以次退出
정조 13년
行都承旨尹師國坐左承旨申耆坐右承旨朴鎤坐左副承旨李益運坐右副承旨李晩秀坐直同副承旨尹行任坐直注書徐有聞仕一員未差假注書趙台榮仕直事變假注書韓翼鎭仕
정조 13년
藥房都提調洪樂性提調尹塾副提調尹師國啓曰伏未審夜間聖體若何寢睡水剌之節何如膈間往來之候亦何如臣等率諸御醫趁旱入診詳察聖候爲宜臣等不任區區憂慮敢來問安竝此仰稟答曰知道一邊請診一邊起鬧欲望其神氣之回蘇太不誠實所謂請診議藥等節朝象寧息間姑停都提擧勉副提調副提調竝減下至於慈殿湯劑方以外氣用蘇葉忍冬茶差復後繼進湯劑亦豈待卿等言而勸進乎
정조 13년
尹行任以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
尹行任啓曰御營廳將官來言今日本廳軍兵日次私習云矣敢啓傳曰知道
정조 13년
李益運啓曰大司憲金頤柱未肅拜執義李運彬掌令高益擎閔彝顯持平曺喜有趙鎭井俱在外監察茶時之意敢啓傳曰知道
정조 13년
李晩秀啓曰明日方物看品處所以何處爲之乎敢稟傳曰春塘臺爲之
정조 13년
李晩秀啓曰新除授判義禁鄭昌順除拜後過三日不爲出肅依定式推考警責仍卽牌招察任何如傳曰允
정조 13년
假注書鄭履綏在外代以趙台榮爲假注書
정조 13년
傳于尹行任曰同副承旨入侍
정조 13년
傳于尹行任曰戶曹判書入侍
정조 13년
傳于李晩秀曰未下直守令當日辭朝
정조 13년
傳于李晩秀曰下直守令入侍
정조 13년
傳于李晩秀曰右副承旨入侍
정조 13년
傳于尹行任曰兵曹當該堂上遞差前望單子入之
정조 13년
兵曹參知前望單子入之徐郁修落點
정조 13년
傳于尹行任曰軍器寺公事提調推考當該官員汰去令該曹口傳差出
정조 13년
吏曹口傳政事以李藎輔爲軍器判官
정조 13년
吏曹口傳政事甑山縣令徐鼎淳金化縣監吳在斗相換
정조 13년
傳于申耆曰左承旨入侍
정조 13년
以李海隣囚單子傳于李晩秀曰分揀放送
정조 13년
李晩秀啓曰領敦寧洪樂性右議政金鍾秀有稟達事來詣請對矣傳曰卿等不見原任胥命批旨乎又不見藥院問候批旨乎承候請診猶不許況尹承烈事請對乎慈意則當感回予執則當膠守卿等欲奪太阿復行專輒之擧則尹承烈雖先用律後啓聞猶之或可有却顧不敢底意則卽速退去更勿容說可也
정조 13년
尹行任啓曰領敦寧洪樂性右議政金鍾秀批旨之下萬萬震懍安敢不依下敎退去而今日求對非尹承烈事也獲登前席然後方可以畢陳衷曲冒萬死更爲請對矣傳曰雖至經年閱歲本事寢息之前萬無引接之理如是之際徒煩酬應少蘇之氣力安得不委薾乎卽爲退去非尹承烈事則此後賓筵與諸般登筵時畢陳衷曲何時不可乎此意一體傳之
정조 13년
行都承旨尹師國左承旨申耆右承旨朴鎤左副承旨李益運右副承旨李晩秀同副承旨尹行任啓曰卽伏見藥院請診批旨則有朝象寧息間請診議藥等節姑停之敎至有兩提調減下之命臣等奉讀未半不勝驚惶悶迫之至大禮克襄鑾蹕纔回此時診候不容一日少緩而今因廷臣沐浴之擧乃有此過中之敎臣等死罪不能無憾於天地之大也又伏況慈殿湯劑雖因外氣而姑停當進茶飮亦豈非藥院之臣所可議定而煎進者乎繼伏見時原任大臣請對啓辭批旨下者則又有萬萬非常之敎臣等職在出納義當封繳而飭敎截嚴雖不敢不頒布抑塞徊惶不知所出玆敢冒萬死相率呼籲伏乞聖明穆然深思所下批旨竝卽收還仍命召接藥院議進兩殿湯劑求對大臣特借前席俾陳所蘊千萬伏祝惶恐敢啓傳曰卿等當處分啓辭還給
정조 13년
李晩秀以司饔院官員以監膳提調意啓曰漁夫貢人等呼訴內卽今日寒猝緊魚族隱入設綱累日終未捉得闕供生事迫在朝夕云每年如此之時多有活鷄參半代封之例而莫重御供自下不敢擅便惶恐敢啓傳曰知道
정조 13년
申耆以繕工提調徐有隣鄭昌順言啓曰傳曰京江浮橋之役今番創行而虹架亘江轝路成陸董事諸臣昨已略施賞典而明年春幸當在解凍前且今風氣不無促寒底意及今解送待春更設爲好耶造橋船隻則仍留預備船隻則卽放略撤一二隻以通水上柴路爲好耶勿以連日憊勞爲憚草草回啓詳問細量指一草記事令本監兩提擧及畿伯知悉預備船隻不待草記回下卽爲下送後草記或狀聞事分付事命下矣預備船隻依下敎卽爲放送浮橋仍置與否招問浮橋董事諸人且探江上物情則皆以爲目今沍凝不遠船隻之放送通涉別無使用之事所畏者氷凘之來泊而冬後春初則無慮且數日以來寒事猝緊撤毁之役亦難措手云諸議旣如此畿伯之議亦如此姑爲留置以待春幸後撤毁恐合事宜而旣令勿毁則不可許以行人之往來任其蹴踏船艙南北設圍排作門所留船漢中擇定門直二名加給料米使之守直嚴禁雜人俾無毁傷之弊船格則多數留置貽弊不些每船一人外一倂放送待明春上來運船以去留置船格不可使之經冬於船底及疎虞之土宇更令訓局往復戶曹另作溫堗土室以給以爲晝宵看護之地糧料則水營各邑鎭兵防船船人使水營各邑鎭如前備給京江船人則令戶曹磨鍊題給若其檢飭之方今番浮橋船艙監官牌將多是附近居生之人排日輪回着意擧行事分付何如傳曰允合氷前柴路通涉一款更問于江民等善爲措處可也
정조 13년
尹行任以兵曹言啓曰五衛將朴道仁素患痰癖之症當寒添劇時月之內無望供職呈狀乞遞宿衛輪番之任不可久曠今姑改差何如傳曰允
정조 13년
尹行任以兵曹言啓曰內禁衛將李基成身帶內乘之任以職務相妨呈狀乞遞內禁衛將之任今姑改差何如傳曰允
정조 13년
尹行任以兵曹言啓曰五衛將姜益老景福宮衛將尹仁洙俱以身病猝重勢難供職呈狀乞遞輪番之任不可久曠竝今姑改差何如傳曰允
정조 13년
尹行任以壯勇營言啓曰靈轝陪從及隨駕將校軍兵等處依定奪以乾犒饋磨鍊分給之意敢啓傳曰知道
정조 13년
李益運以義禁府言啓曰嘉山前郡守李忠佐令道伯從重決杖仍施定配之典承傳啓下矣李忠佐分付道臣拿致營門從重決杖後全羅道長城府定配五年禁錮而以承傳內辭意具罪目依例發遣府羅將自平壤府執捉仍令押送配所何如傳曰允
정조 13년
領敦寧洪樂性右議政金鍾秀箚曰伏以臣等再度求對聖批不許至以玉候之委薾且許後日之畢陳在臣等人事道理何敢不姑爲退去而第伏念臣等之所欲陳請者乃是前月二十六日所下慈殿諺敎中事也君讎尙未斯得哀冤去益弸結之中獲承此明白指敎至諭以階梯可尋則從此讎冤有可報之路臣等雖無狀非不知卽日陳請亟行究覈而時値大禮隔日尙此泯默憤懣之極如不欲一日生之意則視未奉慈敎之前不啻十百倍矣再昨承候筵席首相已微發其端而遽承摧折之敎使不得開口且念聖候未平復之中回鑾屬耳干冒瀆擾深恐有妨於靜攝遂不得不相率而退以俟一兩日少間矣今日求對卽臣等與時原任諸僚相議定者諸僚相雖因人言蹙伏而此事實係國家安危民彝存滅之機更不容晷刻耐住噫拖至今日亦莫非臣等不忠不誠之罪則到今更爲遲待尤豈臣分之所敢出也哉伏乞聖明亟許借臣等方寸之地俾臣等得以披露傾竭仰請明命焉取進止答曰省箚具悉卿等之懇尹承烈事猶不欲聞之況莫可領會之事乎箚中所謂可尋者何階可報者何冤忽以慈敎中過去辭語傅會而文致此時無憚瀆擾非但常情之外欲使予自護而自愛酬應機務則卿等更何敢開口容說乎予決不爲不誠無實之人卿等其靜聽無譁仍傳曰此批答遣史官傳諭于領敦寧右議政
정조 13년
戶曹判書徐有隣疏曰伏以聖孝仰格於皇穹大禮克襄於吉地攀擗逾度而保嗇實賴陰騭寒沍屆節而淸暄若有神助八方來觀萬姓大悅愴慶交竝中外惟均仍伏念臣猥以無似之賤獲叨敦匠之任首尾四朔一味尸素以我聖上必敬必愼之至意雖在愆候彌留之中躬親事務不遺巨細財力則多出內帤而奉行惟謹儀式則悉稟睿裁而指導是遵何嘗有尺寸可紀之勣而今此晉秩之命混及酬勞之際重其事廣其惠仰認聖念之攸存無其功受其賞奈此臣心之多愧況臣之驟躋崇政纔七個月矣冥升之懼匪今斯今而過福之憂愈往愈切集木臨淵猶屬歇後其敢晏然冒膺便若固有哉行宮一肅雖緣感惶仍因蹲據有關廉防連値召命未卽呼籲今始披瀝肝膈仰瀆崇嚴伏乞聖慈俯賜鑑諒亟收新資以重公器以安私分千萬幸甚答曰省疏具悉卿其勿辭行公
정조 13년
禮曹判書鄭昌順疏曰伏以皇穹默佑園寢改卜於吉地玄和重奉聖慕彌新於終天仰瞻攀擗之慼容俯切焦憂之微忱幸賴百靈擁佑八鑾穩旋愴霣之餘忭祝曷極仍念臣以昔年僚屬獲承敦匠之命躬隨執紼之列舊痛新悲糾纏於中未遂蓐蟻之願徒抱徹地之冤不意酬勞之典遍及董事之臣而賤臣之名亦在其中超階授秩恩出常格雖緣我聖上無窮之孝思隨處盡情特推廣惠之德意無微不遂而至如臣者奉承成命徒隨諸臣之後粗效奔走之誠此是職分之當然臣子之常節則固不當因哀而媒榮罔功而受賞又況格外之殊渥初非彝典之所有乎夜深駐蹕之館恩旨催宣身在陪衛之班逃遁無路隨衆冒肅視同固有退自循省益增惶愧噫臣之無似受恩罔極不才冥升猥廁崇顯位極僥濫戒切盈滿而今玆新命尤屬誤恩私心怵惕益無所措玆敢隨詣禁扃冒控衷懇伏乞聖明亟命收還臣新授資級鐫改臣金吾兼銜以重官方以安私分不勝大願臣無任屛營祈懇之至答曰省疏具悉卿其勿辭行公
정조 13년
錦城尉朴明源疏曰伏以皇穹垂佑冬日晴暖大禮順成鑾蹕穩旋莫非我聖上孝思上格吉祥遄應億萬年無疆之慶從此可卜愴幸欽頌八域惟均仍伏念臣一縷僅存與死爲隣當國家大重莫重之禮籧篨跛躄莫不奔走竭蹶而矧臣情地百倍他人攀和之慟如新褥蟻之願冞切顧不能陳力就事以效涓埃之報有臣如此生不如死惶忸交中涕泣漣如千萬夢寐之外承宣儼臨十行誕下滿紙聖諭丁寧懇惻不啻如一字華衮之褒而已如臣不肖何以得此千不近似萬不堪當百回擎讀血淚被面至於田結臧獲之王牌別賜廐馬帑銀之判付殊錫殆千古所罕有之洪恩異數也夫錫土錫民之典求之往牒徵諸古事苟非衛邦家之純忠大節存社稷之豐功偉烈則世主未嘗以此輕施於人人臣亦不敢以此冒受於上故匪分之榮謂之不祥罔功之賞顧以無似之身當此匪分之榮也噫臣蒲柳之質早衰犬馬之病轉痼享祀之列未遂駿奔之誠雲寶之班每違昵近之願尸居餘喘徒糜厚廩是負我聖上也亦負我先大王也每一思之惶愧欲死而我殿下不惟不加罪罰前後便蕃寵錫比之如慈父之曲護病子仁天之生成庶物特以臣之地處有異外廷故臣怵分畏義未敢辭巽今此曠絶之恩典臣旣無衛國之忠存社之勛而冒昧祗受則臣之沒廉無恥猶屬餘事其在聖明綜核之政所關豈淺淺也哉玆敢冒萬事瀝血籲天伏乞聖明俯賜諒察亟命收還以重賞典以安私分千萬幸甚臣無任屛營祈懇之至答曰省疏具悉卿懇所施賞典物不稱意卿何辭避至此安心領受仍傳曰此批答遣史官傳諭于錦城尉
정조 13년
兵曹判書申光履疏曰伏以皇天祖宗眷佑宗祊慳祕之吉罔載卜遷奉之大禮順成聖孝冞彰邦籙無疆神人胥悅中外同慶臣於是際亦以桂坊舊屬猥叨分司近密陪奉廞衛獲覩曠禮遭逢盛會縱爲沒身之幸周旋殯宮益切褥蟻之忱伏見傳敎下者執事諸臣皆有論賞之擧而臣名亦在加資之中繼以有騎省佐貳之命臣祗奉恩誥驚惶恧蹙不知所以措躬也噫事關遷園必欲自效東土臣庶孰無是心而況臣以罪陋廢蟄之蹤至今全活罔非天地父母拯濟庇保之恩曲費造化之過加翦拂前後除命皆出特旨感激銘鏤之私猥越是懼雖不敢縷陳霣結靡粉之忱庶幾天日之鑑臨値此幸會霎時祗事何有可記之之微勞而施以優典侈以晉秩初非夢想攸到聖意雖在於記舊而廣慶私心實愧於匪分而罔功拚棄廉防抗顔肅命雖出於叩謝之義憑恃寵靈迷不知處決非愚分之所敢出命德重器之不可僥濫猶屬例讓不敢煩陳祗將惶隘愧凜之情冒控恩賞還收之請伏乞聖慈亟賜兪音俾公器無濫賤分獲安不勝幸甚臣無任屛營祈懇之至答曰省號具悉卿其勿辭行公三十五行刀割
정조 13년
前典牲直長閔彝顯疏曰伏以吉地有待園寢載遷臣民愴幸中外惟均伏況我殿下以出天之孝增無涯之痛靜攝之中屢日移次皇皇攀擗不瑕有添損之節區區下情益不勝焦慮之至仍伏念臣之虛靡憲職今已半年于玆矣始者冒上辭本披瀝肝膈之懇而徒勤寵諭未蒙矜允惶隘之極宜卽更伸呼籲以祈體下之仁而自顧眇末賤品息偃田廬連章控乞屢溷崇聽亦有所不敢自安者仍循泯默以迄于今而屬値國有大禮小大駿奔之日則臣之虧分廢義之罪益知其無以自逭焉蓋臣於月前見差遷園時挽章製述之任臣雖全昧詞章豈不欲因此薄技粗伸悲慕之萬一而第臣曾於丙午亦承是命自念末蔭賤迹有不敢以侍從自處而又引臣祖臣遇洙力辭製挽之已事敢有所附陳於伊後辭疏竊想聖聰或垂記有今亦未敢隨衆應製弁髦先規而茹恨負罪已無可言重以近日以來恭聞聖上哀號踰制玉候頗愆臣雖跧伏畎畝而一念耿結長懸京闕顧以蹤跡難便情地蹙隘末由進身而承候至若前和出世玄隧復封域內普慟如在厥初亦未能趨詣班次少伸微忱只就舊園之外隨士民之後一哭伸哀仍得略承起居而歸是其情禮虧缺無往非罪惟有亟被譴罰以安私心可以爲少贖其辜負玆敢不避僭猥略具文字冒陳惶隕之情伏乞聖明俯賜鑑諒先遞臣所帶職名仍命有司勘臣之罪以爲慢命廢禮者之戒焉臣無任悚蹙祈懇之至答曰省疏具悉爾懇企爾幡然尙稽勉膺虛佇之餘豈勝歉歎挽詞之未能及期撰進不必追引爾其勿辭斯速登途以副予至意
정조 13년
己酉十月十二日卯時上御誠正閣右承旨與下直守令入侍時右承旨朴鎤記事官徐有聞記注官白慶楷金健修嘉山郡守金魯成楊根郡守李衡弼陽城縣監尹光碩以次進伏訖上曰都承旨右副承旨入侍出榻敎賤臣承命出與行都承旨尹師國右副承旨李晩秀偕入進伏上曰守令進前魯成等以次進前奏姓名訖命除宣諭七事仍命先退魯成等先退鎤曰甑山縣令徐鼎淳與本道兵使有應避之嫌不得下去云矣命書傳敎曰甑山縣令徐鼎淳他道守令相換事分付命書傳敎曰故相鄭弘淳家致祭日子以十八日爲之承旨都承旨進去祭文今當製下使之明日辭朝晩秀曰江華留守申大升敎書中有諸道統禦之句統禦營還屬已久而有此混稱極涉不審當該知製敎推考原敎書改付標以入何如上曰依爲之出擧條命退承史以次退出
정조 13년
己酉十月十二日巳時上御重熙堂同副承旨與戶曹判書入侍時同副承旨尹行任記事官徐有聞記注官金健修記事官金祖淳戶曹判書徐有隣以次進伏訖上命書傳敎曰此時北道守令不可遞易瓜滿守令限麥秋仍任差員亦勿上送雖受由勿爲許給事令廟堂行會朔膳三名日方物咸永興別差進上竝限明秋姑停內奴婢身貢亦爲停退事分付又命書傳敎曰前完伯遞歸後道內弊瘼有筵奏使之出擧條而伊後有故尙不書納云民事不可仍置以筵話錄出該房出給廟堂使卽稟處其中南原紙弊不可踰歲先令時道伯一邊蘇弊後狀聞作隊船事措置政當其時亦令廟堂先卽銳意講究期於對揚有隣曰舊園所待令捕校旣蒙加資之典而京都監待令捕校金鼎燁李洽見漏長生殿漆工亦蒙帖加之恩而木手金海昌效勞不少獨爲見漏宜有一視之澤而係關賞典不敢擅便敢此仰達矣上曰捕校一體加資木手帖加成給可也出擧條有隣曰今番大轝肩轝領去牌將中柳台景韓鎭殷李炡五李惟直不願加資以弦弓一張改磨鍊金重玉本是折衝而今又以折衝下批云以嘉善改付標何如上曰依爲之出擧條命退諸臣以次退出
정조 13년
己酉十月十二日未時上御重熙堂右副承旨入侍時右副承旨李晩秀假注書趙台榮記注官白慶楷金健修以次進伏訖上曰繕工提調入侍出榻敎賤臣承命出與繕工提調徐有隣鄭昌順偕入進伏上曰浮橋之撤與不撤何以決定耶昌順曰毁撤時用費人力無減於營造時且春幸不遠姑爲仍置似得宜矣上曰浮橋雖不盡撤間通柴舶往來之路以軫民情好矣昌順曰船艙上頭卽柴船常泊之所別無通路與否矣上曰然則仍置可也上曰關西年事何如云耶昌順曰義州等十餘邑不可不設賑云矣有隣曰關西移貿穀事當此本道告歉之時以三兩貿取則民情皆當厭避云何以爲之乎上以平安監司狀啓賑穀及空名帖請得事命書傳敎曰依狀請施行事回諭今聞有司堂上言移貿穀價本事論報備局云其說甚好依此爲之今年之加數常年之詳定雖一葉錢若有官吏幻弄之弊則自道伯先被不飭之罪以此意令廟堂嚴飭行會有隣曰今番待令進排各貢人舊遺在三千石蕩減之命寔出於酬勞廣惠之聖意而聞其事情則待令貢人九名色皆是無遺在別貿貢人故不得入於蕩減中進排貢人三十二名色中有舊遺在當入蕩減者不過十三名色而其餘則亦不得入於蕩減云三千石蕩減係是莫大之惠而十三貢人獨爲偏厚多數蕩減二十八貢人不得沾升斗之澤者有違於一視均被之德意臣意則毋論有遺在無遺在元貢別貿貢人以他條施惠之道多般講究從後稟處以爲通融均給之地蕩減一款今姑置之何如上曰所奏甚好裏面之如此今始聞之舊遺在蕩減置之更以他般恰好之道卽爲草記稟處可也出擧條昌順曰今番賞典雖下隷之微無不曲施恩典都監員役中戶吏尹仁桓李道英一則待令於京都監一則待令於舊園所自初至終多有勞勤而戶判以其曹屬嫌不爲擧論云似過矣上曰帖加成給可也出擧條昌順曰今此觀武才時九日製秋到記有直赴之命而卽日唱榜不設初試之科自前無直赴之規故今春謁聖亦有直赴之命而臣於其時待罪禮堂亦爲考例草記不得擧行矣今番亦置之何如上曰依爲之出擧條上曰右相之向在吏判時攝典儀擬望中權烋曾於顯隆園冠禮嘉禮入學及初喪因山時俱以掌儀引儀連當五次云其果然與否史官出往賓廳問于右相以來也慶楷承命出回奏曰右相以爲冠禮嘉禮因山時則權烋以掌儀引儀擧行事臣亦有聞而其他未及聞知云矣上曰更考文跡須卽仰稟事更爲傳諭仍命退諸臣以次退出
정조 13년
己酉十月十二日申時上御重熙堂左承旨入侍時左承旨申耆假注書趙台榮記注官白慶楷金健修以次進伏訖上命書傳敎曰今番擧動挾輦軍效勞不些而以別試射赴試之故只試砲一技必多抑鬱亦不可比擬於靈駕倍從挾輦軍則砲與技藝中從自願當以一技試取預令該營知悉又命書傳敎曰今番別試射初試雜色數爻旣不夥然不必分兩所只設於訓鍊院若此則守摠兩營合設於北營爲好以此分付又命書傳敎曰別試射初試時雜歧名色試取分所處試官以考官二員參考官三員自兵曹差擬受點承旨一員亦爲進去又命書傳敎曰壯勇營堂上堂下將官以料錄之自本營擧行差出文跡亦自本營爲之事面極爲苟艱兵房係是權稱不必啓下其外堂上堂下將官單望啓下自兵曹修正於官案事分付耆曰俄者右相以權烋事言送政院以爲考見通禮院先生案則權烋於辛巳爲掌儀壬午八月遞改而已其外無他可考文蹟云矣命退承史以次退出
정조 13년
行都承旨尹師國奉命在外左承旨李敬五坐直右承旨未差左副承旨朴聖泰坐直右副承旨徐邁修在外同副承旨兪漢謨在外注書徐有聞仕一員未差假注書趙台榮仕直事變假注書韓翼鎭仕
정조 13년
朴聖泰啓曰今十六日日次儒生殿講爲之事命下矣處所以何處爲之乎敢稟傳曰便殿爲之
정조 13년
朴聖泰啓曰大司憲未差執義李運彬掌令高益擎閔彝顯持平曺喜有趙鎭井俱在外監察茶時之意敢啓傳曰知道
정조 13년
朴聖泰啓曰合辭許久闕啓事甚未安除在外未署經外未肅拜人員竝卽牌招何如傳曰昨日堂箚旣請譴削勢難行公與諫臺竝許遞
정조 13년
李敬五啓曰副司果曺允遂今九月朔朔書無緣不書依定式禁推傳旨捧入之意敢啓傳曰知道
정조 13년
朴聖泰啓曰諸承旨有稟達事來詣閤外請對矣傳曰聞俄下賓廳口傳下敎敢欲詣閤請對此輩先置常憲然後可謂有國卽爲退俟處分
정조 13년
李敬五啓曰卽者中樞府錄事來言行判中樞府事鄭存謙以爲卽下備忘辭旨有非人臣所敢晷刻承聞者震懍之極求死不得走伏敦化門外席藁泥首惟俟金木之誅云矣敢啓傳曰此啓辭還給
정조 13년
李敬五啓曰卽者敦寧府錄事來言領敦寧洪樂性以爲卽下備忘辭旨有非人臣所敢晷刻承聞者震懍之極求死不得走伏敦化門外席藁泥首惟俟金木之誅云矣敢啓傳曰此啓辭還給
정조 13년
李敬五啓曰卽者議政府錄事來言右議政金鍾秀以爲卽下備忘辭旨有非人臣所敢晷刻承聞者震懍之極求死不得走伏敦化門外席藁泥首惟俟金木之誅云仍納命召何以爲之敢啓傳曰此啓辭還給命召亦爲還傳
정조 13년
傳于李敬五曰俄下嚴敎果敢承聞乎況有退俟處分之命則處同無故焉敢爲此啓辭乎此啓辭自本院付丙
정조 13년
傳于李敬五曰有退俟處分之敎則何敢在院又有當處分先卽出去之命則尤何敢逗留諸承旨遞差前望單子入之待下批牌招察任
정조 13년
承旨前望單子入之權裕徐郁修李濟萬呂萬永朴長卨落點
정조 13년
傳于朴聖泰曰在外正言許遞前望單子入之
정조 13년
傳于朴聖泰曰政官牌招開政
정조 13년
以吏曹參議曺允大牌不進罷職傳旨傳于朴聖泰曰只推
정조 13년
吏曹堂上前望單子入之參判徐鼎修參議李勉兢落點
정조 13년
傳于朴聖泰曰在外掌令持平及未署經正言許遞以今日陞敍陞六人擬入
정조 13년
備忘記卿則無與於今番惹擧又無關於人言指斥而俄下辭敎果何如則以諸大臣之遭罹皆已黽勉還第此時一味退處城外以致視事稟之自在勿入獨不念國體臣分乎不須多誥卿其諒之事遣承旨傳諭于左議政與之偕入首揆亦因昨日下敎入城已有日而卿獨出城無意改圖處義雖重欲拚棄分義乎以卿之故視事尙爾姑停卿心安乎否乎卿其諒之事遣承旨傳諭于金判府事與之偕入言者之惡意姑無論此時因卿深引致煩酬應是豈體國之義乎卽爲簉朝聽予面諭事遣承旨傳諭于領議政與之偕來出疆隔日亦多面諭卿若出膺兩原任去就自可沕然須卽入侍事遣承旨傳諭于李判府事亦與之偕來左相傳諭右承旨進去金判府事傳諭右副承旨進去領議政家傳諭左承旨進去李判府事家同副承旨進去
정조 13년
傳于朴聖泰曰院中無承宣傳諭進去承旨竝許遞今日政以今番新資人及今日都廳陞資人擬入待下批牌招推移入直
정조 13년
申耆以吏批言啓曰副司果徐邁修加資事命下矣雖已資窮未經準職何以爲之敢稟傳曰勿拘新資兩都廳皆於今日政實職擬入可也
정조 13년
有政吏批判書金履素奉命在外參判徐鼎修參議李勉兢進左副承旨朴鎤進以李得臣爲大司憲申驥顯爲正言曺允大爲兵曹參議李晩秀爲參知兪漢謨爲工曹參議徐邁修爲刑曹參議崔重圭爲兵曹正郞吳在文爲工曹正郞南公轍爲宗廟令金相儼爲濟用主簿申文顯爲繕工主簿朴壽亨爲典設別檢洪就榮爲顯隆園令李祉源爲順天府使李膺運爲肅川府使朴大良爲延日縣監李端亨爲社稷令李顯忠爲平丘察訪朴尙春李永馥爲兵曹佐郞李廷仁爲豐基郡守宋載緯爲禮賓主簿宋欽書爲長興主簿朴日源爲敦寧主簿李始源爲司饔主簿申光河爲內資主簿曺亨壽爲魚川察訪李潤堋爲重林察訪曺允植爲利仁察訪元修良爲原春都事李昌郁爲贊儀宋煥章尹𣇍爲假監役李文源爲判義禁再政以朴聖泰李敬五徐邁修兪漢謨爲承旨兪漢人爲掌令延東憲爲持平張錫胤爲正言宋載緯爲監察金憙爲工曹參判朴興福爲承文判校黃仁燾爲惠陵令金鎜爲英陵令元重擧爲典獄主簿蔡潤銓爲司宰主簿李勉齊爲司饔主簿金養直爲瓦署別提金燾爲禮賓主簿宋彙敏爲繕工監役洪健祚爲舒川郡守朴命球爲靈巖郡守尹達東爲龍潭縣令申昔爲龍仁縣令李甲龍爲良才察訪三政徐直修爲顯隆園令洪秉周爲假監役金彝行爲禮賓主簿朱南述爲掌苑別提李尙友爲持平黃運祚爲典簿李勉齊爲戶曹佐郞李圾爲長寧殿令丁遇泰爲藍浦縣監崔大奎爲泗川縣監四政以姜彝正爲工曹參議鄭大容爲刑曹參議洪樂正金魯敬爲禁府都事具文行爲禮曹佐郞洪後榮爲司饔主簿
정조 13년
兵批判書尹塾進參判申光履入直參議曺允大未肅拜參知李晩秀未肅拜左承旨李敬五進以朴長瀗爲內禁將李顯昌李完基爲五衛將李基成爲宣傳官曺懿秀爲景福將申光輅爲訓鍊主簿李喆運爲江華中軍洪慶運爲注文僉使鄭東仁爲宣沙浦僉使金泰瑞爲䔉山僉使崔孝閔爲水原監牧官前都事安宗厚加資事承傳副護軍許晊李祉永副司直尹尙東洪文泳洪檍朴聖泰權恢曺允大徐有臣權儐韓致應副司果李彦祐徐有鍊張錫胤申文顯宋欽書李端亨金彝行朱南述金相儼呂駿永再政以金孝儉爲五衛將池友箕爲濟物萬戶李元榮爲文殊別將
정조 13년
以京畿監司狀啓左議政蔡濟恭上來時差使員及迎候安徐事傳于朴聖泰曰觀此狀辭左相聞已上來而去就則必因禁令無以知之如從金判府尙在城外則俄下備忘記尤無還收之理自政院卽爲言送書出之際聞政院微稟賓啓大臣以下退歸云予心少降而朝象猶未整頓備忘記豈可遽然還收金判府及左相入城胥命諸大臣賓啓諸大臣安心視事然後當有商量亦自政院卽爲知入
정조 13년
傳于朴聖泰曰當該承旨遞差
정조 13년
朴聖泰以吏曹言啓曰通禮院贊儀朴宗海呈狀內矣身素患痰癖之症當寒添劇萬無供職之勢卽速入啓變通云身病旣如此則不可强令察任今姑改差何如傳曰允
정조 13년
朴聖泰以禮曹郞廳以左右參贊意啓曰御覽方物還下白細苧布二十三疋黃細苧布二十匹黃細綿紬二十四疋白細綿紬二十三匹紫細綿紬十八匹白綿紙六百三十五卷極擇改備其餘物種一一看品同爲封裹之意敢啓傳曰知道
정조 13년
判府事鄭存謙領敦寧洪樂性右議政金鍾秀箚曰伏以臣等朝於賓啓之上忽伏承萬萬非常之敎震懍戰恐覓死不得席藁闕下泥首俟勘嚴敎荐下罔非不敢聞不忍聞者臣等進不得求對退不得胥命彷徨道路如窮無歸以此之罪當此之時顧安敢爲抗顔開喙計而備忘中視事勿稟之敎決非可以宣示中外者而已過半日尙靳收還噫嘻此何事也今日之事罪在臣等則罪之而已豈可以群下之罪而遽有此無前之過擧也哉伏乞亟降反汗之命以光聖德焉取進止答曰省箚具悉此箚只擧視事勿稟一款玆不得不一宣批矣大抵昨批旣明示而預指則卿等漫若不聞知乃有此賓啓之擧視事之依例取稟惟在卿等擧措之止與不止予不多誥卿等須自擇之仍傳曰此批答遣史官傳諭至於屢敎之下卿宰之尙留闕下無異抗拒寧有如許分義大臣以下皆退歸則俄下備忘記何難還收乎
정조 13년
己酉十月十三日卯時上御春塘臺方物看品入侍時左承旨申耆右承旨朴鎤左副承旨李益運右副承旨李晩秀記事官徐有聞假注書趙台榮記注官金健修金鳳顯檢校直閣鄭大容待敎金祖淳以次侍立訖上命承旨閣臣以次方物看品訖命晩秀書故判府事鄭弘淳致祭祭文敎曰注書持此祭文往于政院傳給都承旨使之正書後卽爲發行事分付賤臣承命出傳還爲進伏上曰只軍士房承旨留在餘竝先退可也命射駕前駕後內寺府掖庭署別試射訖命退承史以次退出
정조 13년
己酉十月十三日巳時上御重熙堂同副承旨入侍時同副承旨尹行任記事官徐有聞記注官金健修記事官金祖淳以次進伏訖上曰大臣卿宰皆已退去乎行任曰見方免冠待罪於敦化門外云矣上曰當此導還和氣之日何可席藁於闕外乎俄下備忘記及前後傳敎批旨何等嚴截亦何等不忍聞之敎而一味如是者分義道理俱極未安卿等卽爲退去卿宰以下亦卽退送事傳諭于諸大臣處可也賤臣承命出傳命書傳敎曰園所都監摠護使行判中樞府事金熤議政府左議政蔡濟恭鞍具馬一匹面給提調吏曹判書金履素行副司直鄭民始加資工曹判書李文源別有傳敎都廳郞廳副司果徐邁修兪漢謨加資沈晉賢日淺勿論郞廳司僕寺僉正李廷恢副司果吳載文金鎜徐直修掌樂院僉正鄭東協準職除授時無實職人今日政先爲調用龍仁縣令李祉源其言皆符其勞爲最亦爲準職除授今日政先除府使京郞廳兵曹正郞兪漢人陞敍監造官副司正呂駿永司饔院奉事申文顯副司勇金相儼司宰監直長宋欽書別工作繕工監監役李端亨竝陞六而本都監陞六人守令除講出六詞訟六朔勿拘分長興庫直長金彝行陞六燔瓦所看役瓦署別提崔孝閔相當外職待窠除授拭梓宮兼負土官議政府右議政金鍾秀熟馬一匹面給封閉官司憲府執義朴聖泰已論賞勿論京畿監司徐有防半熟馬一匹賜給園內排設差使員水原府使趙心泰大虎皮一令賜給雜務差使員陽城縣監魏光翼兒馬一匹賜給地師副司果朴大良自初精約守令除授副司勇朱南述言多奇中直除六品窠副司勇金養直蔡潤銓今日政六品窠擬入前忠壯將成夢龍累朔效勞賞加本監相地官朴仁素已除兼敎授兒馬一匹賜給京別看役前僉使丁遇泰石物工役之精緻在古亦罕不可以守令承傳而止特爲加資前縣監沈寬鎭前僉使鄭道弘加資鄕別看役嘉善金泰瑞浮石所效勞無比加資善地邊將今日政作窠調用嘉善李元榮折衝金之澤邊將待窠調用各所兼看役水原中軍柳爾胄特陞資憲三物所京看役牌將蒜山僉使鄭東仁善地僉知今日政作窠除授鄕牌將折衝洪命淵邊將待窠除授造成所京看役牌將李貴男鄕牌將千摠金鼎九敎鍊官白光郁大浮石所鄕牌將嘉善趙寬玉軍官金義澤竝邊將除授結所次知水原牌將前都事安宗厚加資將校黃致郁等三人賞加園所守直水原鄕所幼學金燾自初守直連日達夜恰近百日當窠參奉除授將校安允禧加資令本官鄕將官中超等陞差後狀聞三物所京牌將嘉善金命淑鄕牌將別驍士李昌興等二人造成所鄕牌將別驍士朴弼國等二人爐冶所京牌將廣梁僉使金德尙大浮石所京牌將折衝朴震彧柳惠根鄕牌將嘉善羅致儉等三人補土所京牌將敎鍊官柳孝遠鄕牌將哨官金致祥等七人小浮石所鄕牌將敎鍊官崔致驥等四人竝賞加輸石所京牌將別武士車運萬鄕牌將別驍士嚴述武等四人擔運領役部將捕校李長郁等二人竝帖加成給車運京牌將敎鍊官郭憞恒等三人竝賞加石工之近百日晝夜使役如許苦勞前所未聞依別單判下施賞其餘計士醫官奏時官錄事員役工匠等令該曹米布考例從厚施賞又命書傳敎曰今番內外都監賞典當敍用而許多出六之人若待區處今冬都政應出六何以區處外此許多積薪之類何以甄復乎如初仕窠之參奉監役外無論直長奉事權作主簿窠典設別檢則權作參上窠園所別檢則權作蔭令窠參奉亦依此爲之諸窠竝待陞遷還作本窠事分付銓曹又命書傳敎曰當資爲從一品而將降爲正憲矣念乃父畀是任豈令復尋前階工曹判書李文源判義禁今日政擬入上曰判義禁鄭昌順許遞出榻敎命書傳敎曰今日以都監賞典下批政牌之出已久尙無動靜當該吏曹堂上遞差前望單子入之待下批牌招開政又命書傳敎曰庚辰溫幸時陪從武士生存者只是三人云無職者一人五衛將除授時帶五衛將內禁將二人相當職除授上曰園所別檢依例陞六出榻敎命書傳敎曰大臣上疏雖曰禮重大臣不知分義不可以大臣待之此上疏招致錄事卽爲還傳命書傳敎曰別試射初試處所兵曹與禁衛營相換事分付上曰京畿監司入侍賤臣承命出與京畿監司徐有防偕入進伏有防曰本道公都會十月內設行自是定式而觀武才對擧已定於來初多士之往來赴試多有掣肘之端姑爲退行於臘月似好故敢此仰達矣上曰待明春設行可也出擧條有防曰水原選武都試例於秋巡時爲之而奉審之行旣已停止此亦待明春擧行何如上曰依爲之出擧條命退諸臣以次退出
정조 13년
行都承旨趙宗鉉坐左承旨李祖承坐右承旨李書九坐左副承旨申耆坐直右副承旨洪仁浩坐直同副承旨李益運坐注書徐有聞仕一員未差假注書趙台榮仕直事變假注書韓翼鎭仕
정조 13년
朴聖泰啓曰大司憲李得臣掌令兪漢人持平延東憲未肅拜執義李運彬掌令閔彝顯持平李尙友在外監察茶時之意敢啓傳曰知道
정조 13년
朴聖泰啓曰禁衛營將官來言今日本營軍兵日次私習云矣敢啓傳曰知道
정조 13년
朴聖泰啓曰御營廳將官來言今日本廳軍兵日次私習云矣敢啓傳曰知道
정조 13년
傳于朴聖泰曰傳香承旨馳詣宗廟景慕宮奉審摘奸以來
정조 13년
傳于朴聖泰曰傳諭進去承旨在外承旨許遞與未差之代前望單子入之待下批牌招察任
정조 13년
承旨前望單子入之趙宗鉉李祖承李書九洪仁浩曺允大李晩秀落點
정조 13년
傳于趙宗鉉曰傳諭進去承旨許遞前望單子入之待下批牌招察任
정조 13년
傳于李書九曰承旨房仍左副承旨爲軍士房
정조 13년
傳于趙宗鉉曰同副承旨聞有實病勢難供劇云許遞前望單子入之待下批牌招察任
정조 13년
以承旨房望傳于趙宗鉉曰仍
정조 13년
有政吏批判書金履素奉命在外參判徐鼎修參議李勉兢行都承旨趙宗鉉進以朴宗岳爲戶曹參判孟至大爲禮曹參議呂萬永爲兵曹參議李相璜爲兵曹佐郞鄭㝡成爲禮曹佐郞趙昌濂爲典籍朴壽亨爲齊陵令申文顯爲厚陵令金箕南爲長興奉事尹長烈爲兵曹參知趙鎭大爲義興縣監再政以高敬基爲典設別提李象益爲繕工奉事禮曹佐郞鄭㝡成兵曹佐郞朴尙春相換三政以趙厚鎭爲刑曹佐郞
정조 13년
以禮曹佐郞望筒傳于趙宗鉉曰與在外兵曹佐郞相換
정조 13년
以刑曹佐郞望筒傳于趙宗鉉曰旣有郞窠卽擬之命則所謂政格卽銓曹之政格豈可用於特敎乎此望筒還給卽爲直擬以入當該銓官遞差此後特敎檢擬之事復以銓格爲拘則當別樣嚴處以此嚴飭
정조 13년
兵批判書尹塾病參判申光履入直進參議參知未差左副承旨申耆進副護軍高益擎副司直金頤柱白師謹尹師國朴鎤李晩秀尹行任李濟萬徐邁修兪漢謨李敬五朴聖泰徐郁修朴長卨權裕朴崙壽曺喜有趙鎭井同知單徐命漸
정조 13년
傳于李祖承曰左副承旨入侍
정조 13년
傳于李書九曰戶曹判書入侍
정조 13년
傳于趙宗鉉曰今番賞典雖兼數事無得疊授事纔有依例下敎而此則指京都監各役也如摠護使之鞍具馬地方官之虎皮豈係於疊授竝卽各爲面給事分付
정조 13년
傳于趙宗鉉曰今番效勞於莫重之役者一一拔例施賞以至轝士軍人頭目皆施帖加況大小轝引曳市民乎引曳應役各廛中年最多役最久之頭目各一人帖加成給爋造契人之勞役無比戶判知悉探問如有不足而自當者從便加會減其頭目亦爲帖加成給以示廣惠之意
정조 13년
傳于申耆曰明日訓鍊院分所處所畢試一日內太恢恢別試射除初試之類中近仗軍士扈輦隊內吹兼內吹等先試事分付觀武才除初試類中內吹扈輦隊樂工近仗軍士別軍職廳員役司僕養馬巨達捕卒等一體先試事分付承旨一員勢難主試別軍職前承旨李儒敬一體進去監試事分付
정조 13년
傳于申耆曰明日初試各所進去承旨開東前分詣待天明卽爲設場試官依此知悉待令事預爲分付
정조 13년
前承旨權裕書啓臣敬奉聖諭馳往傳諭于南部薰洞鑄字洞契議政府領議政李在協所住處則以爲臣情勢臲卼遭罹罔測豈敢復以鼎席自居而適聞國有大論亦不敢退處猥與諸大臣進伏闕外聯章請討而飭敎荐下辭旨截嚴又不得不相率而退縮伏私次惟鈇鉞是俟不意半夜之中近侍之臣齎宣聖諭勉之以體國敎之以面諭奉讀以還感淚交逬臣謹當拚棄廉義强顔登筵暴陳衷曲以冀體諒云矣大臣旣以造朝臣則先爲入來之意敢啓傳曰知道
정조 13년
前承旨朴長卨書啓臣敬奉聖諭馳往傳諭于東部蓮池坊契行判中樞府事李性源所住處則以爲臣遭罹罔極豈有抗顔趨朝之望而備忘中四字非常之敎有非敢晷刻承聞者收還之請不容暫緩震迫之極不命其承矧此更鼓向深之時承宣臨宣聖諭至有須卽入侍之命驚惶萬萬有不敢他顧今方顚倒趨詣云大臣今方造朝臣則先爲入來之意敢啓傳曰知道
정조 13년
申耆啓曰領議政李在協判府事李性源依下敎來待矣傳曰金判府非時任而替引左相以在外而亦替當昨於書啓盛陳不可出之意今若獨見卿等得無召而閉之嫌乎更遣承宣敦勉而卿等亦須以書以伻勸卽出膺待其簉朝同爲登筵宜矣兩原任處亦欲傳諭勉出而昨日入來之三大臣更無去就何也
정조 13년
前承旨呂萬永書啓臣敬奉聖諭馳往傳諭于西部盤松坊行判中樞府事金熤所住處則以爲臣之罪負鈇鑕猶輕不待人言之論列臣固自知其罔赦常刑未蒙震懍冞切泥首城闉之外顒俟金木之加不意慈天閔覆聖度包荒三鼓深夜特遣近密之臣傳宣十行之諭責之以分義命之以改圖辭敎嚴重旨意諄複臣伏讀未半聲淚俱發驚惶感激不知此身之爲己有也臣雖無狀彝性猶存以王法必誅之罪得天地再造之恩曷敢不放棄私義顚倒承命而臣之所被罪名實天地間極惡大罪人臣負此罪名尙可以自立於覆載之間獲廁於恒人之列哉臣志節奊詬不能卽地滅死一日二日苟存視食此又臣之死罪也顧何敢徒恃洪造不有公議放倒冒沒重犯放恣無忌憚之罪哉只願遄被刑章少贖罪負伏地涕泣不知所達云矣臣旣承偕入之命故姑爲仍留之意敢啓答曰知道欲與時任同其去就則首揆已造朝矣又視原任決其行藏則李判府已膺召矣卿獨牢執固守無意改圖附啓中說話若是其過當近日惹擧必欲橫擔而替荷者誠亦莫曉其故領相李判府雖已入來以卿與左相之尙在城外不得引接卿心能安乎否乎更遣承宣宣予企佇之意卽爲造朝事傳諭期於偕來傳諭承旨左承旨進去
정조 13년
前承旨李敬五書啓臣敬奉聖諭馳往傳諭于西部盤松坊契行判中樞府事金熤所住處則以爲臣之所遭人言實非人臣之所忍聞者臣卽伊日之首相言者之聲罪臣實當之驚惶震剝視僚相尤一倍矣以臣罪負以臣情踪求死而已更何敢自齒恒人容易爲變動之計哉昨夜附啓略陳危悃而恩召之下不得承命罪上添罪益復靡措只欲鑽地而不可得卽又近密之臣臨宣十行之諭牖迷滌瑕之旨丁寧諄複有若慈父之詔迷子至於兩僚相之以臣之故不得引接之敎尤不勝萬萬惶阨臣於此感激恩造怵畏義分區區微諒有不可自恤今方冒入城闉還歸私次而自來脹病目下寒疾見方添劇叫楚委頓轉側須人束帶造朝實無其路伏地震恐不知攸達云矣臣旣承偕來之命故仍爲隨往之意敢啓答曰午後寒事稍解所愼想不至難强與諸大臣同爲登筵事更爲傳諭期於偕入
정조 13년
申耆啓曰卽者議政府錄事來言左議政蔡濟恭以爲恩敎雖極感惶私義無以變動泥首城外祗納命召乞伏嚴誅以勵臣分云仍納命召何以爲之敢稟傳曰昨夜敦諭今曉書啓之批罄悉蘊中之懇而卿之辭巽愈往愈甚視事之勿稟藥院之權減歸之予之過擧去就一節無意改圖其在國體事面果何如大抵首相之昨夜聞命卽入以人言曲加昭釋目下他不暇顧也卿則伊時旣在敦匠之所則比之領相處義尤有間隔而今乃執而爲說曰大禮後當卽尋單爲一副當自量云者豈不萬萬過當乎如是而備忘記豈可還收諸大臣豈可引接乎卽爲入來與諸大臣同爲登筵事以偕來承旨與書啓批答同爲傳諭仍傳命召期於偕入
정조 13년
前承旨徐郁修書啓臣敬奉聖諭馳往傳諭于西部盤石坊蓮池契議政府左議政蔡濟恭所住處則以爲園所董役之際伏聞人言峻發聲罪大臣極其嚴緊情踪危蹙不敢晏然處外罔夜馳還泥首城門之外而以禁令截嚴錄事不得入禁門一步抱持御符竟日相持遂不免退還臣回遑旅次瞻望雲天不知所以爲計乃於更鼓三下之後城門留鑰承宣儼臨宣之以鄭重恩敎諭之以與之偕入以首頓地益不知死所嗚呼臣以大臣爲名國賊未討因循至今其罪不容誅也慈敎嚴截未及處義其罪不可逭也臣之自知臣罪若是之明則今此聖諭雖以無關於指斥曲加分拆其所以自處臣身者與領相無少異同人言之指斥領相卽指斥臣身也人臣負此罪名其可以徒知義分之重敢爲冒沒之計乎至於人君視事卽皇天之所命祖宗之所付臣等去就何等幺麽而乃欲視此而爲之停不停也臣愚死罪竊以爲聖人辭敎於是乎不得其當臣雖在席藁俟勘之中愚忠所激冒死煩陳伏乞亟命收還成命仍治臣孤恩負國之罪以勵臣分焉云矣臣旣承偕入之命故姑爲仍留之意敢啓答曰知道多少在金判府附啓之批卿想已聞悉毋論時任與原任雖欲與之同其處義卿則自初六日至再昨日連在敦匠所則如是深引如是逬處得不近於太無當乎同其退不同其進古人雖有垂戒此亦指同處義處不同去就之謂也由前由後百爾思惟卿有甚可去之義乎視事之勿稟藥院之權減今幾日矣此時此擧之收還與否豈不在於卿之去就乎卿之附啓中陳勉之語非不知感而急於敦迫無以副施悅而不繹之嫌予所不辭領相造朝已久因卿之尙不出膺將無以引接亦何不念妨賢之歎乎自餘留俟面討卽爲入城仍卽入侍事遣承旨傳諭承旨左副承旨進去觀於啓語命召來納可知其阻閽今則事旣就定大臣去就勿稟事禁令置之此意分付兵曹
정조 13년
前承旨朴聖泰書啓臣敬奉聖批馳往傳諭于西部盤松坊蓮池洞契議政府左議政蔡濟恭所住處則以爲臣昨犯方命之誅冒陳附啓之語達宵惶恑惟金木是俟卽者承宣又臨侈之以十行恩敎至以賤臣去就曲加俯諒指導之意溫如陽春責勵之旨皎若星日負罪賤蹤何以得此感惶之極有淚盈襟噫臣之處義非因日前人言而始有所決定也向者登筵已以大禮後當卽尋單之意有所陳達則臣之一副當自量于中者爲日已久若以自初六至再昨連在敦匠所爲無關於指斥則是容光之明或有所未燭也慈敎一下之後大臣之罪不容誅而竊聞捕廳文案根絡昭然則其所窮覈嚴鉤少洩神人之憤者不可以時日之已遠而有所或忽也明矣臣抱此冤憤旣無上格天聽則惟當亟遞重任仍伏常憲以昭本心而已至於視事之勿稟藥院之權減大是聖朝之過擧臣之去就何可與論於其間乎聖敎諄複之下變動無路臣罪至此尤合萬隕伏地戰慄不知所達云矣敢啓答曰與待命啓辭批旨卽爲傳宣期於偕入
정조 13년
前承旨徐郁修書啓臣敬奉聖批馳往傳諭于西部盤松坊蓮池洞契議政府左議政蔡濟恭所住處則以爲臣十行敦勉之下冒上附啓迷不知變論其罪戾合被重律而史官又臨諄複之敎愈往愈摯所納御符又命傳致臣非木石寧不感泣第臣大禮後尋單之奏聖明想必記有僚相亦旣耳聞今乃因事機之萬萬迫隘聖諭之萬萬惶澟拚棄初見冒沒承膺則此豈非上而欺君父下而負己心者乎若蒙聖上始終哀憐遞臣職名俾付樞銜則臣謹當卽地趨命與時原任諸僚同登筵席仰請所下備忘之還收仍卽退伏私次沒齒優游而已外此則伏地涕泣不知所達云矣臣旣承偕入之命故姑爲仍留之意敢啓答曰卿之此言未免稍欠商量卿大官也大官遞解豈可輕加議到況卿毫無可遞可解之義者乎更此傳諭安心入來事偕來承旨卽爲傳諭仍與偕入昨夜因園役賞典下批達夜酬應天明以後又以卿等事至今役役不已勞乎竝須知悉事一體傳諭
정조 13년
傳于李祖承曰領相李判府事旣簉朝則卿等何不隨入乎此意遣承旨傳諭于徐判府事李判府事與之偕入
정조 13년
李祖承啓曰判府事徐命善李福源依下敎來待矣傳曰待左相入來當引接矣金判府所愼如可强卿等亦須勉出同入爲好矣
정조 13년
李祖承啓曰右議政金鍾秀以請寢昨日所下備忘事來詣請對矣傳曰左相尙不入來何可引接乎雖設言於具僚不可違棄況大官乎待左相入來卽當引接矣金判府聞已入城雖甚爲幸言病不卽造朝亦欲待再次敦諭後去就矣
정조 13년
傳于洪仁浩曰自朝至暮訖可已矣爲一大臣去就不念諸大臣之終日勞憊反欠敬禮之義來待諸大臣入侍
정조 13년
以曺允遂囚單子傳于洪仁浩曰分揀放送
정조 13년
以京畿監司狀啓各站撥將卒及銅雀津沙工等姓名開錄事傳于李祖承曰京營站撥將營校折衝崔彭齡銅雀津撥將前萬戶金致潤果川站撥將司果邊益載園所站撥將司果嚴敬民竝帖加成給軍布川站撥將司果金啓彬彌勒堂站撥將司果金虎臣柳川站撥將司果盧仁諴各兒馬帖一隻以米布題給軍布川站撥將出身李孝恒園所站撥將折衝李孝寬舊園所站撥將前權管徐毅麟纛島站撥將司果李孝亨杻峴站撥將折衝韓尙禧各上弦弓一張賜給各站色吏撥軍銅雀津沙工等自本營施賞
정조 13년
以京畿監司狀啓廣州府災實査實事傳于申耆曰依狀請施行事回諭
정조 13년
以原春監司狀啓災結依前狀請劃給事傳于李祖承曰依狀請許施此意令廟堂郞爲分付
정조 13년
李書九以賑恤廳言啓曰南部小公洞契任掌卞大得今十月十三日本洞路傍得五六朔許遺棄女兒惠民署契居良女李召史欲爲收養而貧不自食願爲受料告于本部自該部同月十四日牒呈故依節目給料使之乳養之意敢啓傳曰知道
정조 13년
李益運以禁衛營言啓曰明日南別營本營將校軍兵別試射初試時銅龍門西營兩處入直鄕軍及新營入直騎士以先試者待標信替代試取而外營各處入直軍兵依例除標信出試之意敢啓傳曰知道竝除標信擧行可也
정조 13년
洪仁浩以刑曹言啓曰因兵曹啓辭踰越都城罪人朴命德金仁喆等移送秋曹照律重繩事命下矣取考律文則大明律越城條有曰凡越京城者杖一百流三千里罪人朴命德金仁喆依此律各決杖一百後朴命德全羅道靈光郡金仁喆慶尙道陜川郡竝定配所卽爲押送之意敢啓傳曰知道各別嚴刑一次發配可也
정조 13년
己酉十月十四日辰時上御重熙堂左副承旨入侍時左副承旨申耆假注書趙台榮記注官趙慶遠金鳳顯以次進伏訖上曰惠慶宮進服蔘吉茶依前方限五貼製入出榻敎耆曰明日隨駕將士別試射初試分設處所合爲六處而承旨無推移進去之員在前如此之時有假承旨差出之例今番則何以爲之乎上曰訓鍊院試所右承旨李書九進去洗馬坪試所假承旨李鼎運進去南別營試所假承旨金履正進去南小營試所假承旨李晩秀進去慕華館試所左承旨李祖承進去北營試所守禦廳則假承旨沈煥之摠戎廳則假承旨南鶴聞進去可也出擧條命書傳敎曰副司直李鼎運金履正沈煥之南鶴聞李晩秀假承旨差下命退承史以次退出
정조 13년
己酉十月十四日未時上御重熙堂右承旨入侍時右承旨李書九假注書趙台榮記注官趙慶遠金鳳顯以次進伏訖上命書傳敎曰權作主簿之窠令窠外不過直長二奉事二而已園役出六皆令勿拘詞訟與出六朔數則因其窠外遷實合彼此疏通之方自後政依此知悉擧行事分付銓曹又命書傳敎曰園役出六人旣命勿拘朔數其爲所重新舊園何異況郞官則皆已外遷監造官李始源連爲待令之勞役卽所目覩亦依外都監例勿拘朔數且是老人之子外任從速差送事分付又命書傳敎曰監造官啓下後雖有提敎與摠護使有親嫌不得爲之大抵今番錄舊之擧多及於可錄之家此家之獨漏甚非常常記存之意而或慮六品窠窄未及下敎矣今則窠裕將用甄復何可泯默乎都事趙厚鎭郞署見窠今日政擬入丙申處分壬寅傳敎廷臣孰不知之及今不諭得無後時向來金遇國疏必因未詳本事而然故相韓翼謩孫此後切勿拘礙於官職事分付銓曹命退承史以次退出